Document ID: 32013R0887

DELEGIRANA UREDBA KOMISIJE (EU) br. 887/2013
оd 11. srpnja 2013.
kojom se zamjenjuju prilozi II. i III. Uredbi (EU) br. 211/2011 Europskog parlamenta i Vijeća o građanskoj inicijativi
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EU) br. 211/2011 Europskog parlamenta i Vijeća od 16. veljače 2011. o građanskoj inicijativi (1), a posebno njezin članak 16.,
budući da:
(1)
U skladu s člankom 4. stavkom 1. Uredbe (EU) br. 211/2011 od organizatora se zahtijeva da građansku inicijativu registriraju kod Komisije te dostave informacije utvrđene u Prilogu II. ovoj Uredbi.
(2)
Informacije u Prilogu II. potrebno je izmijeniti kako bi se Komisiji olakšala provjera jesu li ispunjeni kriteriji za registraciju utvrđeni u članku 4. stavku 2. točki (a) te osigurala primjerena administrativna obrada zahtjeva za registraciju i olakšala komunikacija između organizatora i Komisije tijekom postupka koji se odnosi na građansku inicijativu.
(3)
Šest država članica zatražilo je izmjene podataka koje je potrebno navesti u obrascima u Prilogu III. Uredbi (EU) br. 211/2011.
(4)
Komisija je ovlaštena izmijeniti priloge II. i III. Uredbi u skladu s člankom 290. UFEU-a. U vezi s Prilogom III. Komisija bi trebala uzeti u obzir informacije koje su joj dostavile države članice.
(5)
Više organizatora inicijativa koje je Komisija registrirala trenutačno prikuplja izjave o potpori u skladu s člankom 5. Uredbe (EU) br. 211/2011; treba im omogućiti podjednaku uporabu obrazaca u Prilogu II. ovoj Uredbi, kao i njihovih prethodnih verzija,
DONIJELA JE OVU UREDBU:
Članak 1.
Uredba (EU) br. 211/2011 mijenja se kako slijedi:
(a)
Prilog II. zamjenjuje se tekstom iz Priloga I. ovoj Uredbi;
(b)
Prilog III. zamjenjuje se tekstom iz Priloga II. ovoj Uredbi.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Verzije obrazaca u skladu s Prilogom III. Uredbi (EU) br. 211/2011 važeće prije stupanja na snagu ove Uredbe mogu se i dalje koristiti za prikupljanje izjava potpisnika o potpori predloženih građanskih inicijativa koje su registrirane u skladu s člankom 4. Uredbe (EU) br. 211/2011 prije stupanja na snagu ove Uredbe.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 11. srpnja 2013.

Labels: 10
12
15